ธอส.ทุ่ม3หมื่นล. ข้าราชการกู้ดอกต่ำ
ธอส.เดินหน้าทำให้คนไทยมีบ้าน ผุดโครงการสินเชื่อบ้านข้าราชการดอกเบี้ยต่ำ 3.25% คงที่ 4 ปี วงเงิน 3 หมื่นล้าน
2 ก.ค. 2559

โพสต์ทูเดย์ - ธอส.เดินหน้าทำให้คนไทยมีบ้าน ผุดโครงการสินเชื่อบ้านข้าราชการดอกเบี้ยต่ำ 3.25% คงที่ 4 ปี วงเงิน 3 หมื่นล้าน
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ธนาคารจัดทำ “โครงการสินเชื่อบ้าน ธอส. เพื่อข้าราชการ” ปล่อยกู้ให้กับข้าราชการและพนักงานวิสาหกิจในวงเงิน 3 หมื่นล้านบาท โดยคิดอัตราดอกเบี้ยต่ำคงที่ 4 ปี ที่อัตราดอกเบี้ยเงินกู้ลูกค้ารายย่อยชั้นดี (เอ็มอาร์อาร์) ลบ 3.5% หรือประมาณ 3.25%
อัตราดอกเบี้ยดังกล่าวจะส่งผลให้การกู้เงินทุก 1 ล้านบาท มีภาระผ่อนชำระ 4,800 บาท/เดือน ซึ่งถือว่าต่ำเป็นพิเศษเพื่อเป็นการแบ่งเบาภาระข้าราชการและพนักงานรัฐวิสาหกิจที่ต้องการซื้อบ้านอยู่อาศัยเป็นหลักประกันของชีวิต
ทั้งนี้ การกู้เงินเปิดกว้างให้ทั้งการซื้อบ้านใหม่ บ้านมือสอง ซื้อที่ดินพร้อมปลูกบ้าน กู้เพื่อซ่อมแซมบ้านหรือต่อเติม รวมถึงกู้เพื่อรีไฟแนนซ์หนี้เดิม โดยไม่จำกัดวงเงินในการกู้ขึ้นอยู่กับความสามารถในการผ่อนชำระของข้าราชการและพนักงานรัฐวิสาหกิจ โดยยื่นกู้ได้ตั้งแต่วันที่ 2 ก.ค.-31 ธ.ค. 2559
“เป้าหมายภารกิจของธนาคารชัดเจนว่า ต้องทำให้คนไทยมีบ้าน โดยเฉพาะคนที่มีรายได้น้อย รวมถึงข้าราชการและพนักงานรัฐวิสาหกิจ เพื่อเป็นการแบ่งเบาภาระตอบแทนที่ได้ทำงานเพื่อประเทศ” นายฉัตรฉัย กล่าว
นายสุรชัย ดนัยตั้งตระกูล ประธาน ธอส. กล่าวว่า โครงการบ้าน ธอส. เพื่อข้าราชการ ถือเป็นการกู้เงินซื้อบ้านที่มีเงื่อนไขผ่อนปรนมากเป็นพิเศษ ธนาคารไม่คิดต้นทุนค่าดำเนินการ ทำให้คิดดอกเบี้ยเงินกู้ได้ต่ำ เงินที่ปล่อยกู้เป็นเงินของธนาคารเองทั้งหมด โดยธนาคารไม่ขอเงินสนับสนุนจากกระทรวงการคลังและรัฐบาลแต่อย่างใด โครงการนี้จะเป็นประโยชน์กับการขยายตัวเศรษฐกิจไทยในช่วงครึ่งปีหลังอย่างมาก